הספארי ברמת גן

היסטוריה

ראשיתו של הספארי היה בפינת חי קטנה בפארק הלאומי ברמת גן. בתחילת שנות השבעים הוחלט להקים גן חיות אפריקאי פתוח בשטח של כ-1,000 דונמים באזורים לא מפותחים של הפארק. הדבר היה ביוזמתו של צבי קירמאייר, מנהל הפארק הלאומי ולימים מנכ"ל הספארי, ובעזרתו של קאר הרטלי, סוחר חיות בר מקניה שהבטיח את עזרתו בגידול מינים נדירים לייצוא. פארק הספארי נפתח לקהל בפסח 1974. ב-1981 נבנה בתוכו מתחם של גן חיות להולכי רגל, אליו הועברו בעלי חיים מגן החיות של תל אביב שנסגר. חלק מבעלי החיים מתל אביב, דוגמת הקרנפים או ההיפופוטמים הועברו לשטח הפתוח. האריות הוכנסו לשטח פתוח מגודר שהוקם במיוחד עבורם. רוב בעלי החיים הוכנסו לגן החיות שבפארק, שבו חלקם נמצאים בשטחים מגודרים גדולים יחסית, המאפשרים לבעלי החיים חופש תנועה מסוים.
הספארי חבר במספר ארגונים בינלאומיים לשמירת טבע ושייך לארגון גני החיות האירופאי. הוא משמש מרכז למספר רב של תוכניות רבייה ומחזיק בגרעיני רבייה מוצלחים של חיות נדירות רבות. הבולטים בהם הם קרנפים, פילים אפריקניים ואסייתים, גורילות השפלה המערבית וחתולי חולות. הוא משמש גם מקלט לחיות בר שהוחרמו מאזרחים פרטיים על ידי רשות הטבע והגנים ומשטרת ישראל ולא ניתן היה להשיבן אל הטבע הארץ-ישראלי, או שאינן שייכות אליו, הבולטים שבתוכניות שימור לבעלי החיים בטבע הארצישראלי הן: חתולי חולות, פנק, זאבים ערבים, צבועים מפוספסים, ראמים לבנים והנשרים המקראיים.

השטח פתוח

השטח הפתוח הוא שטח בו מסתובבות חיות בר אפריקניות בחופשיות, ומבקרים יכולים לראותן במהלך נסיעה ברכב. רוב בעלי החיים הנמצאים בשטח הפתוח הובאו במקור מקניה, וכמו כן השטח הפתוח מחולק למספר אזורים:

מתחם האריות

מתחם האריות הוא אזור גדול שמתפרש על שטח של 7 דונם, אליו ניתן להגיע מאזור הג'ירפות. באזור ניתן לצפות בלהקת האריות הידועה של הספארי. במשך היום להקת האריות נמצאת בשטח הפתוח של המתחם שניתן לראות אותם בעת ביקור רגיל בספארי. אך בשעות החשיכה שוהה להקת האריות בתאי לילה, וניתן לראותם בזמן זה רק באמצעות הזמנת סיור לילי מיוחד. הלהקה מונה שני אריות וארבע לביאות: סלאם, סאלא, סירי, סוואנה, סהרה וסמבורו (נכון לשנת 2019).

שטח גן החיות

גן החיות הפנימי מחולק לתצוגות לפי מחלקות (קופים, טורפים וכדומה). בשבילי גן החיות מסתובבים באופן חופשי טווסים, פניניות, תרנגולי הודו ותרנגולים.

תצוגת הפילים האפריקניים

בספארי מצויים הפילים האפריקניים (מהמין סוואנה אפריקני), בהם שתי נקבות, אביבה ובהטי, החיות בחצר אחת, וזכר אחד, יוסי, החי בחצר נפרדת, והוא הפיל הידוע הגדול ביותר בעולם, משקלו גדול מ-7 טון והוא מתנשא לגובה של כ-3.80 מטר. במהלך השנים העמיד יוסי יותר מעשרים צאצאים, שהיוו תרומה חשובה לשימור של בעלי חיים אלה בעולם. בעבר יוסי חי יחד עם הנקבות, אך כשהגיע לבגרות מחץ את אחת הפילות לקיר והרג אותה, ולכן הופרד מהן.

תצוגת הפילים האסייתים

בספארי מצויים פילים אסייתים (מתת-המין ההודי), בהם הזכר מותק והנקבה ורדה, שהעמידו במהלך השנים 13 צאצאים. בתצוגה חיות כיום הפילה לה פטיט, שהגיעה מגן חיות בצרפת, ולה בל, בתם של לה פטיט ומותק. מותק הכניס את בתו לה בל להיריון, מה שגרר איבה בן האם לבתה, בנוסף לאיבה בין ורדה ולה פטיט. שתיהן ילדו בסוף 2013 את הנקבות ללאנה ולטאנגי. נכון ל-2019 כ-6 פרטים. בשנת 1966 כשהיה בן שש הרג מותק את מטפלו האישי טדיוש שאפניצקי עובד זר פולני לאחר שמחץ אותו לשער התא. באותה תקופה התעורר עניין אם להמית את מותק בעקבות המקרה, אך ולאחר לחץ ציבורי ומכתבים מצד ילדים ברחבי הארץ הוחלט שלא לפגוע בו ולהשאירו בחיים.

תצוגת הג'ירפות

בתצוגת הג'ירפות חיות הג'ירפות המרושתות של הספארי: דניסה, שלוש בנותיה דניאלה, דקלה ודיאנה, ובנה של דקלה, דדי. דניסה שברה שיא עולמי בתור הג'ירפה היחידה בגני חיות שהמליטה ב-19 שנות חייה 11 צאצאים, והיא אחת הג'ירפות המבוגרות בעולם (ילידת 1990).

תצוגת הערודים

בסוף שנת 2013 הערודים עברו לתצוגה במתחם גן החיות. נכון ל-2019, בתצוגה נמצאות 3 נקבות- באנצ'י, בר וסייחה שנולדה לה, וזכר אחד- יהודה.

מאפייני הביקור במקום

בשטח הספארי האפריקאי משוטטים בחופשיות בעלי חיים מאפריקה והמזרח התיכון בשטח מגודר. המבקרים במקום נוסעים במכונית במסלול קבוע, המקיף את כל שטח הספארי מהכניסה ועד היציאה. בגן החיות, הממוקם במרכז הספארי, הולכים המבקרים ברגל או נוסעים במכונית חשמלית שניתן לשכור בכניסה לגן החיות. בכניסה לגן ישנם מתקני משחקים. כמו כן, מדי פעם מארגן צוות הספארי העשרות התנהגותיות לבעלי החיים.

בית הספר אקשטיין

במתחם הספארי פועל גם בית ספר עבור תלמידי כיתות ז'–ט' עם אינטליגנציה תקינה ולקות למידה והפרעות קשב וריכוז, שעברו ועדת השמה לחינוך המיוחד. 
בית הספר נפתח בספטמבר 2016 ונמצא בתהליך של צמיחה. בית הספר ממוקם בתוך מתחם הספארי ועובד בשיתוף פעולה מלא עם צוות הספארי ואגף החינוך בעיריית רמת גן. בנוסף, כל כיתה מונה 12 תלמידים בממוצע.